I risultâts plui impuartants pai moviments nazionalitariis a rivin de Corsiche dulà che sei i moderâts di Femu a Corsica che i indipendentiscj di Corsica Libera a àn passât il prin turni e, intal secont, a àn miorât i risultâts vûts intal prin. Il sucès plui grues al è chel di Femu a Corsica che daspò dal 18,4% dai vôts otignûts intal prin turni al à vût il 25,89% di preferencis intal secont, puartant inte assemblee corse 11 dai siei rapresentants. Plui limitade, invezit, la cressite di Corsica Libera che e je passade dal 9,36% dal prin turni al 9,85% dal secont e che e à vût 4 elets tra lis sôs filis. In pratiche lis fuarcis nazionalitariis a rapresentin plui di un tierç dal eletorât, a àn 15 dai 51 conseîrs de assemblee corse (cuasi il dopli di chei che a vevin la volte stade) e, in diviersis citâts, a son il prin o il secont partît plui votât. L’UMP, che al guviernave la isule, si ricjate juste cun 12 conseîrs e cuntun pugn di vôts in plui di Femu a Corsica. La vitorie e je lade ae coalizion di çampe cul 36,62% des preferencis e 24 elets: masse pôc, duncje, par garantî un guvier salt ae isule. Par cumò, dut câs, e je stade scartade la ipotesi di une aleance di guvier cui nazionaliscj. Cussì, ai 25 di Març, tant pe elezion dal gnûf president de assemblee che par chê dal gnûf president dal esecutîf, si à vût di spietâ il tierç turni di vôt, o sei chel a maiorance relative. Ae vuide dal esecutîf cors al è il socialist Paul Giacobbi (i nazionaliscj a àn votât adun par Jean Christophe Angelini), intant che president de assemblee corse al è stât elet il comunist Dominique Bucchini (tal prin turni la liste comuniste, po jentrade te aleance di çampe vuidade dai socialiscj, e veve cjapât passe il 10% dai vôts).
Font: Radio Alta Frequenza, 22-25/03/10; Le Monde, 21-22/03/10; Ministeri dal interni francês, 22/03/10
fur_Latn fur_Latn